Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 683

2. A nyomdaipari szakmai alapozó oktatás célja A szakiskolák 10. évfolyamain folyó szakmai alapozó oktatás során egy szakmacsoport közös (elméleti és gyakorlati) szakmai ismereteinek oktatása; készségek, képességek fejlesztése folyik. A szakmai alapozó oktatás keretében a tanulók az általános szakmai ismeretek elsajátítása mellett megismerkednek a kiválasztott szakmacsoport jellemző technológiáival, az itt használt anyagokkal, megismerik a szakmacsoportba tartozó szakképesítéseket, ezáltal segítséget kapnak az Országos Képzési Jegyzékben szereplő, számukra leginkább megfelelő szakképesítés kiválasztásához. Az oktatás célja, hogy a nyomdaipari szakmák gyakorlatias, sokszínű, tartalmas, aktív tanulói magatartást és pozitív tanulási élményeket is eredményező bemutatásával keltse fel a tanulók érdeklődését a szakmacsoport szakmai tevékenységeinek elméleti és gyakorlati alapjai iránt. Alakuljon ki a választott szakmacsoport iránti elkötelezettség és hivatástudat. Az alapozó tananyag tanításának célja, hogy fejlessze és erősítse a tanulók képességeit, készségeit, bővítse, rendszerezze és elmélyítse a közismereti tantárgyak keretében tanultakat és rámutasson azoknak a nyomdaipari szakmákkal való kapcsolatára. Fontos, hogy megszerezzék a tanulók mindazokat az általános nyomdaipari ismereteket, amelyek tanulmányaik folytatásához, a választott 2006/79/II. szám szakma elméleti és gyakorlati ismereteinek elsajátításához és a majdani gyakorlati munkavégzéshez szükségesek. Az oktatás ideje alatt erősíteni kell a tanulók műszaki szemléletét, kreativitását, logikus problémamegoldó gondolkodását, célirányos műszaki feladatmegoldó képességét. A szakmai alapozó oktatás feladata, hogy mutassa be a nyomdaipar fejlődési tendenciáit, bizonyítsa be gazdasági jelentőségét, ismertesse meg a szakmacsoport szakképesítéseiben dolgozók tevékenységeit, a nyomdaipari pályák szépségét, sajátosságait, távlatait. Segítse a tanulókat leendő szakmájuk kiválasztásában, egyéni életpályájuk reális megtervezésében. Alakítsa ki a tanulókban az igényességet saját magukkal és munkavégzésükkel szemben, illetve a környezetükkel és embertársaikkal szembeni felelősségérzetet. Hívja fel a figyelmet a minőség-ellenőrzés és minőségtanúsítás jelentőségére és fontosságára. Emelje ki az anyagvizsgálatok jelentőségét a késztermék minőségére vonatkozóan. Ismertesse meg a biztonságos munkavégzés követelményeit, azok betartásának fontosságát. Olyan gyakorlati ismeretek kialakítása, amelyek képessé teszik a tanulókat a szakképzési szakaszban a szakmai gyakorlat megszerzésére. Alakítsa ki a tanulókban a szakmai elmélet és a szakmai gyakorlat egymásra utaltságának felismerését. Teremtsen lehetőséget a szakmai elméleti és gyakorlati tananyag elsajátításához szükséges képességek, készségek fejlesztéséhez, a szakmacsoport szakképesítéseinek munkaköreiben szükséges megfelelő magatartás kialakulásához, a tanulási és szakmai motiváció fejlesztéséhez, megerősítéséhez, a körültekintő, igényes, pontos és biztonságos munkavégzés, illetve a tudatos és felelősségteljes szakmai magatartás elsajátítására. A nyomdai termelés a szakmák egy egészen sajátos rendszerét alkotja. Az egyes üzemrészek szorosan egymásra vannak utalva a termelési folyamatban, mégis önálló tevékenységet folytatnak. Az ország szakiskoláiban a helyi nyomdák igényei szerint előfordul, hogy csak egy-egy szakma oktatására kerül sor. Azonban a teljes rendszert ismernie kell minden tanulónak. A nyomdai termelés berendezései (különösen a nyomtatás területén) nagy értékű, összetett gépek, melyek beállítását, kezelését, karbantartását csak az odavonatkozó speciális balesetvédelmi oktatáson részt vett dolgozó végezheti, tanuló nem. Ezért a nyomógépekkel és az összetett kikészítő üzemrész gépeivel kapcsolatban csupán elméleti ismeretek elsajátítására van lehetőség. A kerettanterv Enciklopédia c. modulja lehetőséget ad a szakmacsoport valamennyi tevékenységével való ismerkedésre, ami a tanuló szakmai kultúráján kívül az általános műveltséget is fejleszti. Egyúttal a szakmai tájékozottságot bővíti. Ezek a témák a vizsgakövetelmények között nem szerepelnek, ám a szakma fontosnak tartja ezen ismeretek meglétét.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes